જોગેશ્વરી સ્ટેશનના સ્ટેશન-મૅનેજર આર. કે. પ્રસાદે ‘મિડ-ડે’ને કહ્યું હતું કે ‘DRMના આદેશને પગલે રવિવારે સવારથી ફાટક બંધ કરવામાં આવ્યું હતું. જોકે ગઈ કાલે સવારથી જ પીક અવર્સમાં મુસાફરો એકસાથે મોટા પ્રમાણમાં એકઠા થઈ ગયા હતા. મુસાફરોને અવરજવર કરવા માટે બે જ ફુટઓવર બ્રિજ છે. બંધ કરાયેલા ફાટક સાઇડ વધુ અવરજવર રહે છે અને આ બ્રિજ એકદમ સાંકડો છે એટલે ચડવા-ઊતરવા માટે મુસાફરોની લાંબી લાઇનો લાગી ગઈ હતી. એમાં મહિલાઓ અને સિનિયર સિટિઝનોની હાલત કફોડી બની ગઈ હતી. સવારે નવ વાગ્યે DRM મુકુલ જૈન સહિતનો કાફલો અહીં આવ્યો હતો અને પરિસ્થિતિની સમીક્ષા કરી હતી. આસપાસના સ્થાનિક લોકોએ બપોરે ૧૨ વાગ્યા પહેલાં ફાટક ખોલી નાખવાની ચીમકી આપી હતી. બાદમાં ફાટક ખોલી નાખવાનો નિર્ણય લેવો પડ્યો હતો અને બન્ને બાજુનાં ફાટક તાત્કાલિક અસરથી ખોલી નાખવામાં આવ્યાં છે.’